寄題楊德辰清隱堂借至游老人韻
作者：董穎
朝代：宋

paragraphs: 楊郎丘壑尚，草堂脩竹林。
去郭十里近，而無車馬音。
鶴怨不應聞，鷗盟政爾尋。
九畹蘭荃富，三徑蓬蒿深。
窗間焦尾曲，聊答清風吟。
英英彼白雲，出岫得無心。
淵明既容膝，那復歷嶇嶔。
狂夫十年狂，客鬢吳霜侵。
因君發深省，杖藜合從今。
寄傲有餘地，不妨成盍簪。